ประกาศกระทรวงพาณิชย์ เรื่อง การตั้งสำนักงานทะเบียนพาณิชย์ แต่งตั้งนายทะเบียนพาณิชย์และพนักงานเจ้าหน้าที่ พ.ศ. 2545

ประกาศกระทรวงพาณิชย์

ประกาศกระทรวงพาณิชย์
เรื่อง
การตั้งสำนักงานทะเบียนพาณิชย์
แต่งตั้งนายทะเบียนพาณิชย์และพนักงานเจ้าหน้าที่
พ.ศ.
๒๕๔๕

ตามประกาศกระทรวงพาณิชย์ ฉบับที่ ๙๙ (พ.ศ. ๒๕๔๒)
เรื่อง การตั้งสำนักงานทะเบียนพาณิชย์
แต่งตั้งนายทะเบียนพาณิชย์และพนักงานเจ้าหน้าที่ ลงวันที่ ๑๙ พฤศจิกายน ๒๕๔๒
ได้ตั้งสำนักงานทะเบียนพาณิชย์
แต่งตั้งนายทะเบียนพาณิชย์และพนักงานเจ้าหน้าที่ไว้นั้น
บัดนี้เห็นสมควรเปลี่ยนแปลงการตั้งสำนักงานทะเบียนพาณิชย์
แต่งตั้งนายทะเบียนพาณิชย์และพนักงานเจ้าหน้าที่ให้เหมาะสมยิ่งขึ้น

อาศัยอำนาจตามความในมาตรา ๔ และมาตรา ๙
แห่งพระราชบัญญัติทะเบียนพาณิชย์ พ.ศ. ๒๔๙๙
รัฐมนตรีว่าการกระทรวงพาณิชย์ออกประกาศไว้ดังต่อไปนี้

ข้อ ๑ 
ประกาศนี้เรียกว่า ประกาศกระทรวงพาณิชย์ เรื่อง
การตั้งสำนักงานทะเบียนพาณิชย์ แต่งตั้งนายทะเบียนพาณิชย์และพนักงานเจ้าหน้าที่
พ.ศ. ๒๕๔๕

ข้อ ๒ 
ให้ยกเลิกประกาศกระทรวงพาณิชย์ ฉบับที่ ๙๙ (พ.ศ. ๒๕๔๒) เรื่อง
การตั้งสำนักงานทะเบียนพาณิชย์ แต่งตั้งนายทะเบียนพาณิชย์และพนักงานเจ้าหน้าที่
ลงวันที่ ๑๙ พฤศจิกายน ๒๕๔๒

ข้อ ๓ 
ให้กรมทะเบียนการค้า
เป็นสำนักงานกลางทะเบียนพาณิชย์มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตกรุงเทพมหานคร
โดยมีข้าราชการพลเรือนสามัญตั้งแต่ระดับ ๕ ขึ้นไป
ในกรมทะเบียนการค้าเป็นนายทะเบียนพาณิชย์ และให้ข้าราชการพลเรือนสามัญตั้งแต่ระดับ
๓ ขึ้นไป เป็นพนักงานเจ้าหน้าที่

ข้อ ๔ 
ให้สำนักทะเบียนการค้าจังหวัดเป็นสำนักงานทะเบียนพาณิชย์มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตอำเภอที่สำนักงานทะเบียนการค้าจังหวัดนั้นตั้งอยู่
และให้มีอำนาจหน้าที่รับจดทะเบียนพาณิชย์ของผู้ประกอบพาณิชยกิจได้ทุกท้องที่ในเขตจังหวัดนั้นสำหรับการประกอบพาณิชยกิจการขายหรือให้เช่าแผ่นซีดี
แถบบันทึก วีดิทัศน์ แผ่นวีดิทัศน์ ดีวีดีหรือแผ่นวีดิทัศน์ระบบดิจิทัล
เฉพาะที่เกี่ยวกับการบันเทิง
ทั้งนี้ ให้ข้าราชการพลเรือนสามัญตั้งแต่ระดับ ๕
ขึ้นไปในสังกัดกรมทะเบียนการค้าซึ่งปฏิบัติหน้าที่ในจังหวัดนั้นเป็นนายทะเบียนพาณิชย์
และให้ข้าราชการพลเรือนสามัญตั้งแต่ระดับ ๓ ขึ้นไปในสังกัดกรมทะเบียนการค้า
ซึ่งปฏิบัติหน้าที่ในจังหวัดนั้น และข้าราชการพลเรือนสามัญตั้งแต่ระดับ ๓ ขึ้นไป
ในสำนักงานพาณิชย์จังหวัดเป็นพนักงานเจ้าหน้าที่
กรณีที่ไม่มีข้าราชการพลเรือนสามัญตั้งแต่ระดับ ๕
ขึ้นไป ในสังกัดกรมทะเบียนการค้าหรือมีแต่ไม่อยู่หรือไม่อาจปฏิบัติหน้าที่ได้
ให้ข้าราชการพลเรือนสามัญตามลำดับต่อไปนี้เป็นนายทะเบียนพาณิชย์และมีอำนาจหน้าที่ตามนัยข้อ
๔ ข้างต้น คือ พาณิชย์จังหวัด หรือผู้รักษาราชการแทนพาณิชย์จังหวัดสำหรับกรณีที่พาณิชย์จังหวัดไม่อยู่หรือไม่อาจปฏิบัติหน้าที่ได้
หรือข้าราชการพลเรือนสามัญตั้งแต่ระดับ ๕ ขึ้นไป
ในสังกัดสำนักงานพาณิชย์จังหวัดเรียงตามลำดับอาวุโสสำหรับกรณีที่ไม่มีผู้รักษาราชการแทนพาณิชย์จังหวัดหรือมีแต่ไม่อยู่หรือไม่อาจปฏิบัติหน้าที่ได้

ข้อ ๕ 
สำนักงานทะเบียนพาณิชย์ที่ตั้งอยู่ ณ
สำนักงานทะเบียนการค้าจังหวัดในจังหวัดต่อไปนี้
ให้มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตอำเภออื่นด้วย
ได้แก่
(๑) 
จังหวัดตรัง ให้มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตอำเภอกันตัง
(๒) 
จังหวัดนครศรีธรรมราช
ให้มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตอำเภอปากพนัง
(๓) 
จังหวัดภูเก็ต
ให้มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตจังหวัดภูเก็ต
(๔) 
จังหวัดสงขลา
ให้มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตอำเภอหาดใหญ่
(๕) 
จังหวัดอุบลราชธานี
ให้มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตอำเภอวารินชำราบ

ข้อ ๖ 
ให้ที่ทำการปกครองอำเภอหรือกิ่งอำเภอ นอกจากที่ระบุไว้ในข้อ ๓ และข้อ ๔
เป็นสำนักงานทะเบียนพาณิชย์
มีอำนาจหน้าที่รับจดทะเบียนพาณิชย์ของผู้ประกอบพาณิชยกิจที่มีสำนักงานแห่งใหญ่ตั้งอยู่ในเขตอำเภอหรือกิ่งอำเภอนั้นๆ
โดยมีนายอำเภอและปลัดอำเภอซึ่งนายอำเภอมอบหมาย
หรือปลัดอำเภอผู้เป็นหัวหน้าประจำกิ่งอำเภอเป็นนายทะเบียนพาณิชย์และให้ปลัดอำเภอในที่ทำการปกครองอำเภอหรือปลัดอำเภอประจำกิ่งอำเภอนั้น
เป็นพนักงานเจ้าหน้าที่

ทั้งนี้ตั้งแต่บัดนี้เป็นต้นไป[๑]

ประกาศ
ณ วันที่ ๒๘ พฤษภาคม พ.ศ. ๒๕๔๕
อดิศัย
โพธารามิก
รัฐมนตรีว่าการกระทรวงพาณิชย์

ฐิติพงษ์/พิมพ์
๑๖
พฤศจิกายน ๒๕๔๘

[๑] ราชกิจจานุเบกษา
เล่ม ๑๑๙/ตอนพิเศษ ๔๖ ง/หน้า ๒๔/๒๙ พฤษภาคม ๒๕๔๕